CEMEF SLU formula els comptes anuals de 2018 amb un patrimoni net positiu, la seua millor xifra des de l’any 2006
2025-07-24

El passat 29 de març, es va celebrar el Consell d’Administració de CEMEF SLU, amb un Ordre del Dia que passava per la formulació, per part dels Consellers designats per tots els partits polítics, dels Comptes Anuals de 2018.

En l’exercici 2018, CEMEF ha realitzat una gestió econòmica que llança un superàvit per les seues operacions i, a més, ha vist condonat part del deute del Préstec ICO de pagament a proveïdors com a conseqüència d’una cancel·lació anticipada que ha realitzat l’Ajuntament de Burjassot en virtut d’un romanent de Tresoreria que així li ho ha permés. Tot això fa que el patrimoni net de CEMEF haja passat a lluir amb la quantitat de 10.061€, la qual cosa permet afirmar que patrimonialment l’empresa es troba equilibrada i que fins i tot havent comptat amb uns ingressos similars des de 2015, la seua situació és la millor que han pogut mostrar els seus comptes des de 2006.

Entre les activitats i fites importants de 2018 cal destacar que s’han inscrit 2600 persones en la bossa municipal d’ocupació, havent realitzat diverses actuacions amb més de 1.290 persones (orientació formatiu-laboral, tutories en cerca activa d’ocupació, etc.), i s’han gestionat 128 ofertes d’ocupació de les quals 84 van fructificar amb un contracte de treball. En l’àrea de Formació s’han atés en 2018 a 143 alumnes en els diferents tallers i cursos que gestionem.

En l’àrea de promoció econòmica. “s’ha desenvolupat activitats de diversa índole que han contribuït al fet que emprenedors, empresaris i comerciants hagen rebut suport públic amb una infinitat d’activitats (fires, mostres, rutes, cursos, etc.), amb gran afluència de públic, que sens dubte redunden en la millora de la situació econòmica i turística del municipi, dinamitzant l’activitat econòmica i comercial de Burjassot”, tal com han assenyalat fonts de CEMEF.

A més, s’han continuat gestionant els encàrrecs de piscines, neteja, pàrquing i el Servei d’Atenció a domicili SAD, “que ens consta, pels comentaris que rebem que gaudeix d’una excel·lent reputació dins del tram de població que es veu necessitada en aquest tipus d’ajuda personal”. Així mateix, l’aparcament del carrer Mestre Lope està fregant el ple en les seues places disponibles.

“Per a la Direcció de CEMEF, l’Ajuntament que en definitiva és el seu propietari i els treballadors de CEMEF i per tant per als ciutadans i ciutadanes de Burjassot són bones notícies que ens ha d’alegrar a tots”, segons les mateixes fonts.